Document ID: 31988R3287

*****
ΚΑΝΟΝΙΣΜΟΣ (ΕΟΚ) αριθ. 3287/88 ΤΟΥ ΣΥΜΒΟΥΛΙΟΥ
της 20ής Οκτωβρίου 1988
που τροποποιεί για έκτη φορά τον κανονισμό (ΕΟΚ) αριθ. 3094/86 για τη θέσπιση ορισμένων τεχνικών μέτρων διατήρησης των αλιευτικών πόρων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 170/83 του Συμβουλίου της 25ης Ιανουαρίου 1983 περί θεσπίσεως κοινοτικού καθεστώτος διατηρήσεως και διαχειρίσεως των αλιευτικών πόρων (1), όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας, και ιδίως το άρθρο 11,
την πρόταση της Επιτροπής,
Εκτιμώντας:
ότι το άρθρο 2 του κανονισμού (ΕΟΚ) αριθ. 170/83 προβλέπει ότι τα μέτρα διατήρησης που είναι απαραίτητα για την υλοποίηση των στόχων που αναφέρονται στο άρθρο 1 του εν λόγω κανονισμού πρέπει να εκπονούνται ανάλογα με τις διαθέσιμες επιστημονικές γνώμες·
ότι ο κανονισμός (ΕΟΚ) αριθ. 3094/86 του Συμβουλίου (2), όως τροποποιήθηκε τελευταία από τον κανονισμό (ΕΟΚ) αριθ. 2024/88 (3), καθορίζει τους γενικούς κανόνες για την αλίευση και την εκφόρτωση των βιολογικών πόρων που βρίσκονται στα ύδατα της Κοινότητας·
ότι το δυτικό απόθεμα αναπαραγωγής σκουμπριών έχει μειωθεί σημαντικά και η αποκατάστασή του μπορεί να ενισχυθεί με την προστασία νεαρών σκουμπριών·
ότι, υπό το φως των τελευταίων επιστημονικών απόψεων, ο στόχος αυτός είναι δυνατόν να επιτευχθεί με επέκταση των υφισταμένων διατάξεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 8 του κανονισμού (ΕΟΚ) αριθ. 3094/86 τροποποιείται ως εξής:
1. Η παράγραφος 1 αντικαθίσταται από το ακόλουθο κείμενο:
«1. Απαγορεύεται να παραμένουν στο σκάφος σκουμπριά που έχουν αλιευθεί στη γεωγραφική ζώνη, εφεξής ονομαζόμενη "ζώνη", που οροθετείται με τις ακόλουθες συντεταγμένες:
- νότια ακτή της Αγγλίας σε 02°00 δυτικού γεωγραφικού μήκους,
- 49°30 βορείου γεωγραφικού πλάτους, 02°00 δυτικού γεωγραφικού μήκους,
- 52°00 βορείου γεωγραφικού πλάτους, 07°00 δυτικού γεωγραφικού μήκους,
- δυτική ακτή της Ουαλίας σε 52°00 βορείου γεωγραφικού πλάτους,
εκτός αν το βάρος των σκουμπριών δεν υπερβαίνει το 15 % κατά βάρος της συνολικής ποσότητας σκουμπριών και άλλων ειδών που βρίσκονται πάνω στο σκάφος και που έχουν αλιευθεί στη ζώνη.»
2. Στην παράγραφο 3, το τελευταίο εδάφιο αντικαθίσταται από το ακόλουθο κείμενο:
«Το παρόν άρθρο παύει να εφαρμόζεται την 1η Ιανουαρίου 1992, εκτός αν το Συμβούλιο, αποφασίζοντας με ειδική πλειοψηφία, μετά από πρόταση της Επιτροπής, αποφασίζει διαφορετικά το αργότερο μέχρι τις 30 Νοεμβρίου 1991 λαμβάνοντας υπόψη την κατάσταση του δυτικού αποθέματος σκουμπριού.»
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 20 Οκτωβρίου 1988.

Labels: 6